יומיים לאחר נפילת הפועל מגובה באתר להקמת פארק המים במודיעין – העבודות במתחם, שהושבתו מיד לאחר האירוע, טרם התחדשו.
ביום שני בצהריים נפל פועל מגובה של כמטר וחצי באתר העבודות להקמת פארק המים החדש. לזירה הוזנקו כוחות של איחוד הצלה מסניף מודיעין, משטרת ישראל וצוות מטעם מינהל הבטיחות והבריאות התעסוקתית. הפועל, כבן 38, נפצע באורח קל ופונה להמשך טיפול רפואי. ל"כל העיר מודיעין" נודע כי הפועל טרם שב לעבודתו – כיום הוא שוהה בביתו בחופשת מחלה.
בשיחה עם "כל העיר מודיעין" מספרים גורמים בעיריית מודיעין כי לאחר נפילת הפועל העבודות באתר הופסקו לאלתר באופן מידי – כך לפי הליכי העבודה והבטיחות. במקביל החל בירור נסיבות המקרה. בהמשך היום, יש לציין, עברו העובדים והפועלים באתר העבודות סדנת בטיחות, שנמשכה כחמש שעות, שבה הודגשו וחודדו נהלי הבטיחות בעת העבודה.
העבודות, כאמור, עדיין לא חודשו מאחר וטרם ניתן אישור של המפקחת האזורית מטעם מינהל הבטיחות והבריאות התעסוקתית.
פארק המים החדש במודיעין נבנה, כפי שפורסם ב"כל העיר מודיעין", בהשקעה כוללת של כ-60 מיליון שקלים, סמוך למגרש הכדורגל העירוני. שטח הפארק – 14.5 דונם והוא יכלול מרכז ספורט ובריכה חצי אולימפית, בריכת גלים המדמה חוף ים גלים, בריכת פעוטות ומתקן אטרקציות מים לילדים. העבודות החלו בחודש ינואר 2018 – הצפי לסיום העבודות ולפתיחת הפארק – שנת 2020.
מעיריית מודיעין נמסר בתגובה: "העירייה רואה חשיבות רבה להגברת הפיקוח והשמירה על כללי הבטיחות באתרי הבנייה. חשיבות בריאות וחיי האדם חשובים לעין ערוך מקידום עבודות הבנייה. ביום שני השבוע נפצע קל עובד במהלך העבודות להקמת פארק המים. בעקבות המקרה נערך תחקיר וכן העובדים עברו השתלמות ורענון נהלי העבודה. העבודות באתר צפויות להתחדש במהלך היום".